বিধাননগর কলেজে তৃণমূল ছাত্র পরিষদের (টিএমসিপি) ঘরোয়া কোন্দল এবার সংগঠনের চার দেওয়ালের গণ্ডি ডিঙিয়ে প্রকাশ্যে এল। যুযুধান দুই গোষ্ঠীর প্রতিনিধিরা একে অপরের বিরুদ্ধে অভিযোগ দায়ের করলেন বিধাননগর উত্তর থানায়। 
গত শুক্রবার বিধাননগর কলেজের টিএমসিপি ইউনিটের সহ-সভাপতি মীনাক্ষী সেন এবং তাঁর কয়েকজন ঘনিষ্ঠের বিরুদ্ধে বিধাননগর উত্তর থানায় মারধরের অভিযোগ দায়ের হয়। অভিযোগ জানান ওই কলেজেরই ছাত্র রাকেশ জানা। ঘটনাচক্রে, রাকেশ কলেজে টিএমসিপি’র কার্যকরী সভাপতি সপ্তর্ষি রায়ের অনুগামী। ওই ঘটনার প্রেক্ষিতে মীনাক্ষীও বিধাননগর উত্তর থানায় পাল্টা অভিযোগ দায়ের করেছেন। মারধরের অভিযোগ সম্পর্কে রবিবার মীনাক্ষীর স্পষ্ট স্বীকারোক্তি, ‘‘হ্যাঁ, আমি রাকেশকে থাপ্পড় মেরেছি। ও ছাত্রীদের উত্ত্যক্ত করে। আগেও ওর বিরুদ্ধে থানায় অভিযোগ দায়ের হয়েছিল। বারবার বলার পরেও ও নিজেকে শোধরায়নি। যারা হেনস্থার শিকার হয়েছিল, তাদের উপস্থিতিতেই আমি থাপ্পড় মেরেছি। কোনও দোষ করিনি।’’ তিনি আরও বলেন, ‘‘শুক্রবার রাকেশ আমাকেও ধাক্কা মেরেছিল। আমিও পুলিশের কাছে পাল্টা অভিযোগ জানিয়েছি।’’ 
বিধাননগর তৃণমূল সূত্রে জানা গিয়েছে, কলেজে দলের ছাত্র সংগঠনের অভ্যন্তরীণ বিরোধ আদতে তৃণমূলের দোর্দণ্ডপ্রতাপ দুই বিধায়কের মধ্যে চলা ‘ঠান্ডা যুদ্ধে’র একটি অংশমাত্র। মীনাক্ষী এবং সপ্তর্ষি যুযুধান ওই দুই গোষ্ঠীর প্রতিনিধি। যদিও ওই দুই পড়ুয়া সরাসরি সেকথা মানতে রাজি নন। মীনাক্ষী বলেন, ‘‘কলেজ রাজনীতির সঙ্গে বিধায়কদের সম্পর্ক নেই। কলেজের বাইরে ওঁদের কী সম্পর্ক তা নিয়ে আমাদের কোনও মাথাব্যথা নেই।’’ একই বক্তব্য সপ্তর্ষিরও। 
আগামী ৩০ জানুয়ারি কলেজে ছাত্র সংসদের নির্বাচন। ভোটে সপ্তর্ষির অনুগামীদের একাংশ মীনাক্ষীর গোষ্ঠীর বিরুদ্ধে প্রার্থী হতে চান। তাঁদের আটকাতেই পুলিশের কাছে মিথ্যা অভিযোগ দায়ের করা হয়েছে বলে অভিযোগ উঠেছে মীনাক্ষীর বিরুদ্ধে। 
রাকেশ বলেন, ‘‘আগামী ১৮ এবং ১৯ জানুয়ারি কলেজে মনোনয়নপত্র জমা দেওয়ার দিন। আমরা প্রার্থী দিতে চাই। সে কারণেই আমাদের উপর মারধর এবং হুমকি চলছে। ওরা কলেজে মৌরসিপাট্টা চালাতে চাইছে।’’ অন্যদিকে মীনাক্ষীর পাল্টা দাবি, ‘‘রাকেশ তো আমাদের সংগঠনেরই কর্মী। কিন্তু অন্যায় করলে কি সে ছাড় পাবে? শুক্রবারের ঘটনার সঙ্গে নির্বাচনের কী সম্পর্ক? কেউ যদি প্রার্থী হতে চায় হবে। আমাদের কিছু বলার নেই।’’ সপ্তর্ষির মন্তব্য, ‘‘আশা করব কলেজে সাংগঠনিক বিরোধ মিটিয়ে যৌথ আলোচনার ভিত্তিতে প্রার্থী তালিকা তৈরি হবে। বিধাননগরের বিধায়ক সুজিত বসু এবং মেয়র সব্যসাচী দত্তের সঙ্গে আলোচনা করেই তা করতে হবে।’’